ស្ត្រី​កម្ពុជា​បម្រើការ​នៅ​ម៉ាឡេស៊ី ​ត្រូវរង​នូវ​ការ​កេងប្រវ័ញ្ច ​រំលោភ​បំពាន
អង្គការ​HRW ​បាន​រក​ឃើញ​ថា​ ស្ត្រី​ និង​កុមារី​ខ្មែរ​ច្រើន​ពាន់នាក់​​ ដែល​ទៅ​បម្រើការ​តាម​ផ្ទះ​នៅ​​ម៉ាឡេស៊ី ​បានទទួល​ការ​ការពារ​​តិចតួច។
អង្គការឃ្លាំមើលសិទ្ធិមនុស្សអន្តរជាតិ HRWបាននិយាយនៅថ្ងៃអង្គារនេះថា ស្ត្រីកម្ពុជាបម្រើការតាមផ្ទះរាប់ពាន់នាក់ នៅក្នុងប្រទេសម៉ាឡេស៊ី ត្រូវបានទទួលរងនូវការកេងប្រវ័ញ្ចកម្លាំងពលកម្ម ការធ្វើទារុណកម្ម ការរំលោភបំពានសិទ្ធិការងារ និងការរំលោភផ្លូវភេទពីថៅកែរបស់ខ្លួន។ លោក James Ross នាយកផ្នែកកិច្ចការច្បាប់ និងគោលនយោបាយនៅអង្គការឃ្លាំមើលសិទ្ធិមនុស្ស HRW ដែលមានមូលដ្ឋានក្នុងបូរីញូយ៉ក បានថ្លែងប្រាប់សន្និសីទកាសែត នៅសណ្ឋាគារ កាំបូឌីយ៉ាណាយ៉ាងដូច្នេះថា «ថ្ងៃនេះ អង្គការឃ្លាំមើលសិទ្ធិមនុស្ស HRW ចេញផ្សាយរបាយការក្រោមចំណងជើងថា ‏‏"ពួកគេបោកប្រាសយើងគ្រប់ជំហ៊ាន៖ ការរំលោភលើពលករស្ត្រីកម្ពុជាបម្រើការតាមផ្ទះ ដែលធ្វើចំណាកស្រុកទៅកាន់ប្រទេសម៉ាឡេស៊ី"»។ លោកស្រី Jyotsna Poudyal អ្នកចងក្រងរបាយការនេះ បានបញ្ជាក់តាមសម្តីដើមថា៖ «អ្វីដែលយើងបានរកឃើញគឺថា ពលករជួបប្រទះនឹងការរំលោភបំពានគ្រប់ជំហ៊ាននៃរយៈពេលទេសន្តប្រវេសន៍ចាប់ផ្តើម ពីការចាប់ផ្តើមដំបូង នៅពេលដែលមានការជ្រើសរើសនៅតាមភូមិរហូតដល់ធ្វើដំណើរមកដល់មជ្ឈមណ្ឌលបណ្តុះបណ្តាលរហូតដល់ប្រទេសម៉ាឡេស៊ី និងនៅពេលត្រឡប់មកកម្ពុជាវិញ»។ អង្គការឃ្លាំមើលសិទ្ធិមនុស្ស HRW បានរកឃើញថា ស្ត្រី និងកុមារីកម្ពុជាជាច្រើនពាន់នាក់ ដែលទៅបម្រើការតាមផ្ទះនៅប្រទេសម៉ាឡេស៊ី ទទួលបាននូវការការពារបន្តិចបន្តួចពីការបង្ខាំងខ្លួននៅក្នុងមណ្ឌល ពីបន្ទុកបំណុលដ៏ធ្ងន់ធ្ងរ និងពីលក្ខខណ្ឌការងារមានលក្ខណៈកេងប្រវ័ញ្ច។ របាយការនេះបានបញ្ជាក់ថា ស្ត្រី និងកុមារីកម្ពុជាបម្រើការតាមផ្ទះជាច្រើននាក់ នៅក្នុងប្រទេសម៉ាឡេស៊ីធ្វើការពី១៤ម៉ោងទៅ២១ម៉ោងក្នុងមួយថ្ងៃ ដោយគ្មានពេលឈប់សម្រាក ឬថ្ងៃឈប់សម្រាកនោះទេ ហើយពលករជាច្រើននាក់ទៀតត្រូវបានគេបង្ខាំងឱ្យនៅកន្លែងធ្វើការ មិនបានទទួលអាហារគ្រប់គ្រាន់ មិនបានទទួលប្រាក់ខែពេញលេញ និងទទួលរងនូវការរំលោភលើរាងកាយ និងរំលោភដោយពាក្យសម្តី ហើយអ្នកខ្លះទៀតត្រូវបានថៅកែរំលោភខាងផ្លូវភេទ។ របាយការនេះ ដែលបានធ្វើឡើងផ្អែកលើបទសម្ភាសន៍ចំនួន៨០លើក ជាមួយពលករចំណាកស្រុកធ្វើការតាមផ្ទះ គ្រួសាររបស់ពួកគេ មន្ត្រីរដ្ឋាភិបាល អង្គការមិនមែនរដ្ឋាភិបាល និងទីភ្នាក់ងារជ្រើសរើសពលករ បានបង្ហាញពីឧបសគ្គមួយចំនួនដែលបានធ្វើឱ្យស្ត្រី និងកុមារីទទួលរងការធ្វើបាប មិនទទួលបានយុត្តិធម៌ និងមិនមានការដោះស្រាយក្នុងប្រទេសកម្ពុជា និងនៅប្រទេសម៉ាឡេស៊ី។ អង្គការឃ្លាំមើលសិទ្ធិមនុស្សអន្តរជាតិ HRW បាននិយាយនៅក្នុងសេចក្តីថ្លែងការណ៍ថា រដ្ឋាភិបាលកម្ពុជាត្រូវបង្កើតច្បាប់ទូលំទូលាយមួយស្តីពីពលករចំណាកស្រុក ត្រូវពង្រឹងការឃ្លាំមើលទីភ្នាក់ងារជ្រើសរើសពលករ និងដាក់ទោសជាចាំបាច់ ខណៈដែលមានការរំលោភកើតឡើង។ អង្គការឃ្លាំមើលសិទ្ធិមនុស្សអន្តរជាតិ HRW បានជំរុញឱ្យប្រទេសកម្ពុជា និងម៉ាឡេស៊ីផ្តល់សច្ចាប័នលើអនុសញ្ញារបស់អង្គការពលកម្មអន្តរជាតិស្តីពីការងារតាមផ្ទះ។ សន្ធិសញ្ញានេះតម្រូវឱ្យរដ្ឋាភិបាលត្រូវធានាឱ្យមានលក្ខខណ្ឌការងារសមស្រប កំណត់អាយុអប្បបរិមាសម្រាប់ពលករធ្វើការតាមផ្ទះ និងការពារពលករធ្វើការតាមផ្ទះឲ្យរួចពីអំពើហិង្សា និងការអនុវត្តការជ្រើសរើសបែបកេងប្រវ័ញ្ច។ របាយការនេះបានរកឃើញថា តាំងពីឆ្នាំ២០០៨មក ស្ត្រី និងកុមារីកម្ពុជា៤០០០ទៅ៥០០០នាក់ បានធ្វើចំណាកស្រុកទៅកាន់ប្រទេសម៉ាឡេស៊ី ជាអ្នកធ្វើការតាមផ្ទះ។ ទីភ្នាក់ងារជ្រើសរើសពលករមួយចំនួននៅកម្ពុជាបានក្លែងឯកសារអត្តសញ្ញាណ ដើម្បីជ្រើសរើសកុមារ និងផ្តល់គ្រឿងទាក់ទាញទឹកចិត្ត ជាប្រាក់ និងអាហារ ដែលនាំឱ្យពលករចំណាកស្រុក និងគ្រួសាររបស់ពួកគេជំពាក់បំណុលយ៉ាងធ្ងន់ធ្ងរ ធ្វើឱ្យពួកគេយល់ខុសពីការទទួលខុសត្រូវចំពោះការងាររបស់ពួកគេនៅក្នុងប្រទេសម៉ាឡេស៊ី និងយកថ្លៃឈ្នួលជ្រើសរើសច្រើនហួសប្រមាណ។ លោកអាន ប៊ុនហាក់ ប្រធានសមាគមភ្នាក់ងារជ្រើសរើសពលករកម្ពុជា បានថ្លែងប្រាប់ក្រុមអ្នករាយការណ៍ព័ត៌មាន នៅសណ្ឋាគារ កាំបូឌីយ៉ាណាថា សមាគមនឹងទទួលយកចំណុចមួយចំនួនរបស់អង្គការឃ្លាំមើលសិទ្ធិមនុស្សអន្តរជាតិ HRW មកធ្វើការពិចារណា។ «យើងឃើញថា អនុសាសន៍មួយចំនួន ដែលផ្តល់ដោយអង្គការឃ្លាំមើលសិទ្ធិមនុស្សអន្តរជាតិ HRW ទៅលើសមាគមភ្នាក់ងារជ្រើសរើសពលករកម្ពុជា គឺជាអនុសាសន៍ល្អ ហើយខ្ញុំនឹងបញ្ចូលអនុសាសន៍នេះចូលទៅជាយុទ្ធសាស្ត្រ និងផែនការអនុវត្តរបស់សមាគមភ្នាក់ងារជ្រើសរើសពលករកម្ពុជា ដើម្បីធ្វើយ៉ាងណាឲ្យយើងអាចពង្រឹងយន្តការការពារពលកររបស់យើងបន្ថែមទៀត ដែលទៅធ្វើការនៅក្រៅប្រទេស»។ លោកស្រី មូរ សុខហួរ តំណាងរាស្ត្រគណបក្សសម រង្ស៊ី បានថ្លែងប្រាប់ក្រុមអ្នករាយការណ៍ព័ត៌មាន នៅសណ្ឋាគារ កាំបូឌីយ៉ាណាថា៖ «បាយការណ៍នេះជាផែនទីបង្ហាញផ្លូវសម្រាប់រដ្ឋាភិបាលចាត់វិធានការឱ្យបានខ្លាំងក្លា។ របាយការនេះគួរតែធ្វើឱ្យរដ្ឋាភិបាលរិតតែភ្ញាក់រឭក ដើម្បីកែស្ថានការណ៍នេះវិញ។ ខ្ញុំសង្ឃឹមថា ក្រសួងការងារនឹងយករបាយការនេះទៅមើល។ ខ្ញុំសង្ឃឹមថា សមាគមភ្នាក់ងារជ្រើសរើសពលការិនីទៅបរទេសនឹងយករបាយការនេះទៅមើល ពីព្រោះនេះជារបាយការពិត។ នេះជាសម្រែក និងជីវិតពិតៗ»។ លោកហូ វុទ្ធី អនុប្រធាននាយកដ្ឋានការងារនៃក្រសួងការងារ បានបញ្ជាក់យ៉ាងដូច្នេះថា៖ «បើគាត់ចង់ជួយរដ្ឋាភិបាលដោះស្រាយបញ្ហាឱ្យបានពិតប្រាកដ គាត់ទាល់តែយកឯកសារជាក់ស្តែងមកសហការជាមួយរដ្ឋាភិបាលដើម្បីចាត់វិធានការ»។ លោកហូ វុទ្ធីបានបញ្ជាក់ថា រដ្ឋាភិបាលប្រហែលពិចារណាការចុះហត្ថលេខាលើអនុសញ្ញារបស់អង្គការពលកម្មអន្តរជាតិស្តីពីការងារតាមផ្ទះ ទៅតាមអ្វីដែលអាចធ្វើបាន៕